<classify> TANZANIA imeomba ushirikiano baina ya nchi zinazoendelea na zilizoendelea kuimarishwa zaidi, sambamba na kuimarisha ushirikiano baina ya nchi za kusini.Waziri Mkuu, Kassim Majaliwa alibainisha hayo jana kwenye mkutano wa 18 wa wakuu wa nchi na serikali wa nchi zisizofun gamana na upande wowote NAM ulioanza jana Baku, Azerbaijan. Tanzania itaendelea kuheshimu kazi zinazofanywa na umoja huu kama ambavyo tumekuwa tukifanya kwa miaka 58 iliyopita. Tunaomba ushirikiano baina ya nchi za Kusini uimarishwe. Ushirikiano baina ya nchi zinazoendelea na zilizoendelea nao pia uimarishwe, alisema. Waziri Mkuu alitumia fursa hiyo kuelezea msi mamo wa Tanzania kwenye umoja huo na kusisitiza kwamba Tanzania bado ina imani na chombo hicho.Serikali ya Tanzania inapongeza uhusiano ulipo baina ya Umoja wa Nchi Zisizofungamana na Upande Wowote NAM, kundi la nchi 77 G77 na China na tunatamani ujizatiti zaidi kutetea maslahi ya umoja huu ambao wanachama wake wengi ni nchi zinazoendelea, alisema.Katika hatua nyingine, serikali ya Tanzania imelaani vikwazo vya kiuchumi vilivyowekwa na serikali ya Marekani dhidi ya Cuba na Zimbabwe kwa sababu vinadhoofisha biashara, uwekezaji na ustawi wa wananchi na imetaka vikwazo hivyo viondolewe. Vizuizi na vikwazo vya kiuchumi vilivyowekwa dhidi ya Cuba na Zimbabwe vinadhoofisha maendeleo ya uchumi, uwezo wa kufanya biashara, fursa za uwekezaji na ustawi wa wananchi wake... Tanzania inaungana na Jumuiya ya Kimataifa kutaka yawepo majadiliano ya msingi ambayo yataondoa vizuizi kwa serikali ya Cuba na vikwazo kwa serikali ya Zimbabwe ili kuleta mabadiliko ya kiuchumi kwa manufaa ya watu wa nchi hizo, alisema.Mwaka 2001, Marekani na Jumuiya ya Ulaya EU ziliweka vikwazo vya kiuchumi dhidi ya Zimbabwe baada ya serikali ya nchi hiyo chini ya uongozi wa Rais Robert Mugabe kuamua kuchukua ardhi yote iliyokuwa ikimilikiwa na wageni. Waziri Mkuu ambaye anahudhuria mkutano huo wa Wakuu wa Nchi na Serikali kwa niaba ya Rais John Magufuli, aligusia mambo kadhaa ikiwemo mabadiliko ya tabianchi, masuala ya Sahara Magharibi, usalama wa Palestina na msimamo wa Tanzania kwenye Umoja wa Nchi Zisizofungamana na Upande Wowote NAM.  <topic>: KITAIFA 